Узыншагъэм и хъумакIуэхэр ягъэпажэ
Налшык къалэ дэт Къэрал киноконцерт гъэлъэгъуапIэм мэрем кIуам щекIуэкIащ медицинэм и лэжьакIуэхэр щагъэлъапIэ пшыхь. ЗэIущIэ гуапэм хэтащ КъБР-м и Парламентым, Правительствэм, министерствэ щхьэхуэхэм я лIыкIуэхэр.
Чеченов Ануар Шэт Ирмэ йохъуэхъу. Япэу утыкум кърагъэблэгъащ КъБКъУ-м и медицинэ къудамэр мы гъэм къэзыух ныбжьыщIэхэр, абыхэм къызэхуэсахэм я пащхьэм урысей дохутырым и тхьэрыIуэр щатащ.
КъБР-м и Iэтащхьэ Къанокъуэ Арсен медицинэм и лэжьакIуэхэм Зэрызахуигъазэм къеджащ республикэм и Правительствэм и УнафэщI Хьэсанэ Руслан. АдэкIэ абы езым псалъэ гуапэкIэ захуигъэзащ зи махуэшхуэр зыгъэлъапIэхэм.
— Дохутыр IэщIагъэр жэуаплыныгъэшхуэ зыпылъщ икIи икъукIэ лэжьыгъэ хьэлъэщ, — жиIащ Хьэсанэ Руслан. — Абы къыхэкIыуи дохутырхэм пщIэшхуэ яхуэфащэщ. Тыншкъым махуэ къэс цIыхум и узыншагъэм, апхуэдэу щыхъукIи, и гъащIэм и «хъумакIуэу» ущытыныр. Фи дежщ къыщежьэр жылагъуэ узыншэм и лъабжьэр. Нобэ медицинэм псынщIэу зеужь, щIэныгъэр и пIэ иткъым, къэхутэныгъэщIэхэр, гъэунэхуныгъэхэр гъащIэм хэпща мэхъу. Абы къыхэкIыу медицинэм и лэжьакIуэхэми, я IэщIагъэм ехъулIэныгъэ щаIэн папщIэ, зэманым зыдрагъэкIукIэрэ, а унэтIыныгъэм щIэуэ къыхыхьэ псоми зыщагъэгъуэзапхъэщ. Iэмал имыIэу хущIэ- къун хуейщ я зэфIэкIым, Iэзагъэм зэрыхагъэхъуэным.
КъБР-м и Правительствэм и УнафэщI Хьэсанэ Руслан и хъуэхъу. Хьэсанэ Руслан тепсэлъыхьащ къалэшхуэхэм щыIэ медицинэ еджапIэ нэхъыщхьэхэм республикэм зэгурыIуэныгъэ ярищIылIауэ ныбжьыщIэхэм я щIэныгъэм абыхэм щыпащэну, IэщIагъэлIхэм я Iэзагъэм щыхагъэхъуэну дяпэкIэ Iэмал зэраIэнум.
— Псом хуэмыдэу псалъэ гуапэхэр яхуэфащэщ республикэм и медицинэм зи гъащIэр тезыухуа нэхъыжьыфIхэм, — къыхигъэщащ Хьэсанэм. — А IэнатIэм зегъэужьыным абыхэм хуащIа хэлъхьэныгъэр къэлъытэгъуейщ. Ахэращ нобэрей ди медицинэм и лъабжьэ быдэр зыгъэтIылъар. Абыхэм я зэфIэкIым къыпащэкIэрэ, дохутыр IэщIагъэм хуэпэжу нэхъыжьхэм я лъагъуэм ирикIуэнухэр диIэну догугъэ. Медицинэм и лэжьакIуэ псоми сынывохъуэхъу узыншагъэ быдэ фиIэну, фи IэнатIэм ехъулIэныгъэхэр къыщыфхьыну.
АдэкIэ Хьэсанэ Руслан КъБР-м и Правительствэм и ЩIыхь тхылъхэр зыхуагъэфэщахэм яритыжащ, фIыщIэ тхылъхэмкIэ игъэпэжащ республикэм узыншагъэр хъумэнымкIэ и IэнатIэм илъэс куэдкIэ хьэлэлу хуэлэжьа нэхъыжьыфIхэр.
— Дэ тщыщ дэтхэнэ зыми жэуаплыныгъэшхуэ зыпылъ икIи пщIэшхуэ зиIэ IэщIагъэр къыщыхихым, шэч хэмылъу, и нэгу къыщIигъэхьащ цIыхухэм зэреIэзэну, абы узыр зэращхьэщихыну щIыкIэр, — жиIащ КъБР-м узыншагъэр хъумэнымрэ курортхэмкIэ и министр Шэт Ирмэ. — Дохутырхэр зэгуэр зэIэза псори яцIыхуж жыхуаIэр, пэжщ, сыт щхьэкIэ жыпIэмэ дэтхэнэми уи псэм щыщ Iыхьэ гуэркIэ удогуашэ, нэгъуэщIуи IэщIагъэм упэрытыфынукъым. Абы и лъэныкъуэкIэ нобэрей махуэшхуэр тхузэфIэкIар къыщытпщытэж икIи адэкIи тщIэнур щыдубзыху зы гъунапкъэу къызолъытэ.
Къапщтэмэ, мы илъэсыр Къэбэрдей-Балъкъэр Республикэм узыншагъэр хъумэнымкIэ и IэнатIэм дежкIэ тыншу щытакъым — лэжьыгъэм зэхъуэкIыныгъэхэр зэрыхэтлъхьэным дыхущIэкъуащ. Шэч къытетхьэркъым апхуэдэ Iуэху бгъэдыхьэкIэм республикэм и медицинэ IуэхущIапIэхэм я лэжьыгъэр куэдкIэ зэрыригъэфIэкIуэнум. Узыншагъэр хъумэн IэнатIэр егъэфIэкIуэн программэм ипкъ иткIэ, IуэхущIапIэу 26-м зэгъэпэщыжыныгъэ лэжьыгъэхэр щрагъэкIуэкIащ. Ахэр нэхъ зыхуэныкъуэ хьэпшыпхэмкIэ къызэрагъэпэщащ, псори зэхэту Iэмэпсымэ зэхуэмыдэу 1200-рэ къащэхуащ. Санитар машини 126-м ГЛОНАСС спутник навигацэр ирагъэуващ, диспетчер станцхэр, медицинэ дэIэпыкъуныгъэ псынщIэмкIэ IуэхущIапIэм и пэшхэр зыхуей IэмэпсымэхэмкIэ къызэгъэпэщащ.
IэщIагъэлI ныбжьыщIэхэм IэнатIэ яIэным и Iуэхури ипэкIэ мэкIуатэ. Апхуэдэу абыхэм я псэупIэр ирагъэфIэкIуэнымкIэ ядэIэпыкъуным епхауэ къыхалъхьа «Къуажэ дохутыр» федеральнэ программэмкIэ ныбжьыщIи 136-м сом мелуан зырыз иратащ. Мы илъэсым къуажэхэм щыIэ медицинэ IуэхущIапIэхэм IэщIагъэлI ныбжьыщIэу 44-рэ дгъэкIуэнущ а программэмкIэ.
ЕхъулIэныгъэ ди мащIэкъым, ауэ адэкIи зэфIэгъэкIыпхъэу къытпэщылъхэри куэд мэхъу. НэгъуэщIуи хъунукъым — медицинэр ар зыужьыныгъэщIэхэм псынщIэу дэбэкъуэн хуей IэнатIэщ. Пэжщ, дэтхэнэ зэхъуэкIыныгъэми гугъуехь пыщIащ, щIэм зэуэ уесэныр тыншкъым, ауэ сэ шэч къытесхьэркъым, дызэкъуэту Iуэхум дыпэрыхьэмэ, къытпэщылъ къалэнхэм дазэрыпэлъэщынум.
Сынывохъуэхъу узыншагъэ быдэ фиIэну, гуфIэгъуэр щытепщэ махуэ дахэ куэд фи гъащIэм хэтыну, фи нэхъыжьхэм я жьауэм фыщIэту, фи сабийхэм я ехъулIэныгъэхэм фригуфIэу фыпсэуну.
КъБР-м и Парламентым и УнафэщI Чеченов Ануар къыщыпсалъэм къыхигъэщащ медицинэм и лэжьакIуэхэм хуэдэу, цIыхухэм я дзыхь зрагъэз нэгъуэщI зыри зэрыщымыIэр икIи абыхэм ехъуэхъуащ сымаджэхэр къазэрыщыгугъыр ягъэпэжыфу, абыхэм я щытхъум щымыщIэу я IэнатIэм пэрытыну.
Республикэм узыншагъэр хъумэнымкIэ и IэнатIэм ехъулIэныгъэфIхэр къыщызыгъэлъагъуэ лэжьакIуэхэм иратащ КъБР-м и Парламентым и щIыхь, фIыщIэ тхылъхэр.
Псалъэ гуапэ куэд хужаIащ а махуэм медицинэм и лэжьакIуэхэм. Апхуэдэу абыхэм я махуэшхуэмкIэ ехъуэхъуащ КъБР-м узыншагъэр хъумэнымкIэ и министру илъэс 25-кIэ лэжьа Бер Мухьэдин, республикэм и Жылагъуэ палатэм и тхьэмадэ Тау Пщыкъан, КъБР-м и Профсоюзхэм я унафэщI Амщокъуэ ФатIимэт сымэ, нэгъуэщIхэри.
Апхуэдэу а махуэм КъБР-м узыншагъэр хъумэнымрэ курортхэмкIэ и министерствэм и щIыхь тхылъхэр хуагъэфэщащ республикэм и медицинэ IуэхущIапIэхэм я лэжьыгъэр тэмэму къызэгъэпэщауэ екIуэкIынымкIэ дэIэпыкъуэгъу хъу ведомствэ щхьэхуэхэм я унафэщIхэм.
ЗэIущIэр ягъэдэхащ республикэм и уэрэджыIакIуэхэу Тхьэгъэлэдж Светланэ, Шэрджэс Iэсият, Зеущэ Iэуес, Текуев Амур, Абэнокъуэ Рустам, Мэкъуауэ Альмирэ, Жанатаев Даут, Бозий Зураб, «Кабардинка», «Балкария» ансамблхэм, нэгъуэщIхэми.
ЩхьэщэмыщI Изэ.
Сурэтхэр тезыхар МАМИЙ Русланщ.
